མདོར་བསྡུས་ན་ཚོགས་ཞུགས་པ་ཡོངས་ཀྱི་ངོས་ནས་རང་རང་ཆོལ་ཁོངས་ཀྱི་རྐུབ་སྟེགས་མང་ཉུང་ཐོབ་ཤོར་ལ་དམིགས་ནས་དགག་སྒྲུབ་ཀྱི་ཕྱོགས་བཟུང་བ་ཞིག་ཏུ་མཐོང་ལ།དབུས་གཙང་ཆོལ་ཁའི་དབུས་རྒྱུན་ལས་ཀྱིས་སྤྱི་འཐུས་འོས་གཞི་ཚོ་ལ་ཆོལ་ཁའི་ཞེན་ཁོག་ལྡན་དགོས་ཞེས་ས་ཡིག་རྒྱག་བཅུག་པ་བཞིན་མི་མང་གི་ནང་དུའང་དེའི་ལྟ་ཚུལ་ཤུགས་ཆེ་ཡོད་པ་དང།ཚོགས་ཐོག་འདིར་གྲ་སྒྲིག་འཐུས་ཚང་ཡོད་པའང་མཐོང་ཐུབ།ཆོལ་ཁོངས་གཞན་གཉིས་ཀྱང་དེ་མཚུངས་བཞིན་ཡིན་པ་གོང་གསལ་གནས་ཚུལ་གྱི་ཐོག་ནས་གསལ་པོ་རྟོགས་ཐུབ་པ་ཞིག་ཏུ་གྱུར་སོང་།གྲྭ་བཙུན་ཚོས་ཆོལ་ཁའི་སྤྱི་འཐུས་བཅུ་དང་ཆོས་བརྒྱུད་ཀྱི་སྤྱི་འཐུས་གཉིས་བཅས་འོས་༡༢བླུག་ཆོག་པ་དེ་ཐོབ་ཐང་ཆེ་དྲགས་འདུག་ཅེས་མི་སྐྱ་ཚོས་དགོངས་ཀྱི་ཡོད་ན་ག་རེ་བྱས་ཀྱང་འགྲིག་གི་རེད།འོན་ཀྱང་བཙན་བྱོལ་གཞུང་གིས་གཞི་རིམ་ནས་མཐོ་རིམ་བར་མི་སྐྱ་རྣམས་ལ་སློབ་སྦྱོང་གི་མཐུན་འགྱུར་ཆ་ཚང་གནང་གི་ཡོད་པ་དང།གྲྭ་བཙུན་རྣམས་རང་རང་གི་དགོན་སྡེ་རྣམས་ཀྱིས་གསོ་སྐྱོང་བྱེད་བཞིན་པ་ལས་མི་སྐྱ་དང་གཅིག་མཚུངས་བོད་གཞུང་གིས་ཐོབ་ཐང་གང་ཡང་གནང་གི་མེད།དེ་དག་གི་ཐད་ཐོབ་ཐང་ཚང་མ་གྲྭ་བཙུན་རྣམས་ལའང་གཅིག་མཚུངས་ཤིག་བོད་གཞུང་གིས་གནང་ཐུབ་ཀྱི་ཡོད་ན།འོས་གྲངས་ཉུང་དུ་བཏང་ཡང་མོས་མཐུན་བྱེད་མི་ཐུབ་པ་ཞིག་མ་རེད་ཅེས་བསམ་ཚུལ་ཡོད་མཁན་གྱི་གྲྭ་བཙུན་འདུགམདོར་བསྡུས་ན་ཚོགས་ཆེན་འདི་བཙན་བྱོལ་བོད་པའི་སྤྱི་ཚོགས་ཕྱོགས་ཡོངས་ནས་ཡར་རྒྱས་སུ་འགྲོ་ཆེད་ཁོ་ན་ཡིན་ཡང།ཚོགས་ཆེན་འདི་ལ་བརྟེན་ནས་གྲྭ་བཙུན་རྣམས་ཀྱི་སེམས་ལ་ཆོས་བརྒྱུད་སྤྱི་འཐུས་ངེས་པར་དགོས་པའི་བསམ་ཚུལ་སྔར་ལྷག་བསྐྲུན་པ་དང་།མི་མང་ཕལ་མོ་ཆེའི་སེམས་ལ་ཆོས་བརྒྱུད་སྤྱི་འཐུས་དེ་རྡོག་ཁྲེས་ཤིག་ཏུ་གྱུར་ཡོད་པའི་བསམ་ཚུལ་ཡང་སྔར་ལྷག་ཤུགས་ཆེ་སླེབས་ནས་དམིགས་ཡུལ་དང་མི་མཐུན་པར་ཕྱོགས་ཞེན་དང་འཐེན་ཁྱེར་ལས་གྲུབ་པའི་མཇུག་འབྲས་ངན་པ་གཉིས་བྱུང་ཡོད་པ་རེད།།